รัฐบาลไทย-ข่าวทำเนียบรัฐบาล-สศก.ชี้แจงกรณีมีสื่อโซเชียลมีเดีย เผยแพร่ข้อมูลที่คลาดเคลื่อน เกี่ยวกับราคาพืชผลการเกษตร
วันจันทร์ที่ 2 กรกฎาคม 2561
สศก.ชี้แจงกรณีมีสื่อโซเชียลมีเดีย เผยแพร่ข้อมูลที่คลาดเคลื่อน เกี่ยวกับราคาพืชผลการเกษตร
เลขาธิการสํานักงานเศรษฐกิจการเกษตร  ชี้แจงกรณีมีสื่อโซเชียลมีเดียเผยแพร่ข้อมูลที่คลาดเคลื่อนเกี่ยวกับราคาพืชผลการเกษตร
เมื่อวันที่ 18 มิถุนายน 2561 นายวิณะโรจน์ ทรัพย์ส่งสุข เลขาธิการสํานักงานเศรษฐกิจการเกษตร สํานักงานเศรษฐกิจการเกษตร (สศก.)กระทรวงเกษตรและสหกรณ์ ชี้แจงประเด็นการเผยแพร่ข้อมูลราคาพืชผลการเกษตรผ่านสื่อโซเชียลมีเดีย ตามที่แฟนเพจ “อาณาจักรไบกอน Returns” (ผู้ติดตามราว 3 แสนคน) เผยแพร่ข้อมูลที่คลาดเคลื่อนเกี่ยวกับราคาพืชผลการเกษตร มีประเด็นสําคัญ ซึ่งทางเพจได้โพสต์ข้อความว่า “ยาง 12 บาท ข้าว เกวียน 4,000 สัปปะรด โลละบาท” โพสต์ดังกล่าวถูกแชร์ออกไปแล้วราว 798 ครั้ง (ณ เวลา 10.00 น.) ดังนั้น หน่วยงานเกี่ยวข้องพิจารณาทําความเข้าใจกับประชาชนว่าข้อมูลดังกล่าวมีความบิดเบือนคลาดเคลื่อนจากข้อเท็จจริง หรือไม่ อย่างไร
ข้อเท็จจริง
ราคาสินค้าที่เกษตรกรขายได้ พบว่าสูงกว่าข้อมูลที่กล่าวอ้าง
1. ข้าว ราคาข้าวเปลือกที่เกษตรกรขายได้ ปี 2561 มีทิศทางที่ดีขึ้นเมื่อเทียบกับช่วงเดียวกันกับปี 2560 โดยในช่วง 5 เดือนแรก (มกราคม–พฤษภาคม 2561)
- ข้าวเปลือกหอมมะลิ ราคาเฉลี่ยตันละ 14,743 บาท สูงขึ้นจากช่วงเดียวกันของปี 2560 ที่เฉลี่ยตันละ 9,207 บาท หรือสูงขึ้นร้อยละ 60.13 เนื่องจากปริมาณข้าวหอมมะลิออกสู่ตลาดลดลงจากผลกระทบของอุทกภัยในช่วงกลางปี 2560
- ข้าวเปลือกเจ้า ราคาเฉลี่ยตันละ 7,781 บาท สูงขึ้นจากช่วงเดียวกันของปี 2560 ที่เฉลี่ยตันละ 7,514 บาท หรือสูงขึ้นร้อยละ 3.55 เนื่องจากมีคําสั่งซื้อข้าวจากต่างประเทศเข้ามาอย่างต่อเนื่อง เช่น แอฟริกา อินโดนีเซีย และมาเลเชีย เป็นต้น
- มาตรการช่วยเหลือเกษตรกรผู้ปลูกข้าวปีการผลิต 2560/61 รัฐบาลได้ดําเนินการภายใต้แผนการผลิตและการตลาดข้าวครบวงจร แบ่งเป็น 3 ด้าน จํานวน 13 โครงการ ประกอบด้วย ด้านการผลิต รวม 8 โครงการ ด้านการตลาด รวม 4 โครงการ และด้านการเงิน 1 โครงการ
2. ยางพารา ราคาที่เกษตรกรขายได้ปี 2561 ปรับตัวลดลงจากช่วงเดียวกันของปีที่ผ่านมา แต่จะมีทิศทางดีขึ้นในช่วงครึ่งหลังของปี โดย 5 เดือนแรก (มกราคม – พฤษภาคม)
- ราคายางแผ่นดิบชั้น 3 กิโลกรัมละ 43.56 บาท เมื่อเทียบกับช่วงเดียวกันของปีที่ผ่านมาลดลงร้อยละ 38.61
- ราคาน้ํายางสด กิโลกรัมละ 41.46 บาท เมื่อเทียบกับช่วงเดียวกันของปีที่ผ่านมาลดลงร้อยละ 36.42
- ยางก้อนถ้วยคละ กิโลกรัมละ 20.28 บาท เมื่อเทียบกับช่วงเดียวกันของปีที่ผ่านมาลดลงร้อยละ 39.15
- ซึ่งปัจจัยที่ทําให้ราคายางพาราปรับตัวลดลง ได้แก่ การเพิ่มขึ้นของปริมาณสต๊อกยางในประเทศผู้ใช้ยางรายใหญ่อย่างจีน การแข็งค่าของเงินบาท รวมถึงเศรษฐกิจของประเทศผู้ใช้ยางที่นําเข้ายางพาราจากไทย ได้แก่ จีน ญี่ปุ่น สหรัฐอเมริกา ส่งผลให้ราคายางพาราปรับตัวลดลง
- อย่างไรก็ตาม คาดว่าแนวโน้มราคายางช่วงครึ่งหลังของ ปี 2561 มีโอกาสปรับตัวสูงขึ้น เนื่องจากผู้ประกอบการในประเทศยังคงมีความต้องการใช้ยางพารา ประกอบการมาตรการ/โครงการภาครัฐที่สนับสนุนทั้งเกษตรกร สถาบันเกษตรกร และผู้ประกอบการได้ดําเนินการอย่างต่อเนื่อง รวมทั้งปริมาณสต๊อกยางของจีน (ชิงเต่า) ปรับตัวลดลง
- สําหรับแนวทางและมาตรการแก้ไขสินค้ายางพารา ภาครัฐได้ดําเนินการอย่างรอบด้าน ดังนี้
1) ส่งเสริมให้เกษตรกรชาวสวนยางประกอบอาชีพเสริมควบคู่กับการทําสวนยาง
2) ควบคุมและลดพื้นที่ปลูกยางพาราให้เหมาะสม โดยส่งเสริมให้มีการปลูกแทนยางพาราที่มีอายุมากด้วยยางพันธุ์ดี
3) ส่งเสริมให้มีการใช้ยางพาราเพื่อเป็นวัตถุดิบในการผลิตผลิตภัณฑ์ยางภายในประเทศให้มากขึ้น
4) สนับสนุนสินเชื่ออัตราดอกเบี้ยต่ํา ให้แก่สถาบันเกษตรกร และผู้ประกอบการ
5) มีความร่วมมือกับประเทศผู้ผลิตยางพาราที่สําคัญของโลก ได้แก่ อินโดนีเซีย มาเลเซีย และไทย ผ่านสภาไตรภาคียางระหว่างประเทศ (ITRC) โดยในระยะยาวมีมาตรการควบคุมอุปทานยาง (Supply Management Scheme : SMS) เพื่อให้การผลิตยางพาราของแต่ละประเทศมีปริมาณที่เหมาะสม สอดคล้องกับความต้องการของตลาดโลก และในระยะสั้นกําหนดมาตรการควบคุมปริมาณการส่งออก (มาตรการ Agreed Export Tonnage Scheme : AETS)
6) สนับสนุนการคิดค้นนวัตกรรมใหม่ ๆ เพื่อนําไปใช้ผลิตผลิตภัณฑ์ยางพาราในเชิงพาณิชย์มากขึ้น
7) สร้างบุคลากรรองรับอุตสาหกรรมยางพารา ทั้งในส่วนของบุคลากรทางด้านการผลิตและบุคลากรทางด้านการวิจัยและพัฒนา
3. สับปะรด ราคาที่เกษตรกรขายได้เฉลี่ย 5 เดือนแรก (มกราคม – พฤษภาคม)
- สับปะรดโรงงานกิโลกรัมละ 3.14 บาท ลดลงจาก 6.29 บาท ในช่วงเดียวกันของปี 2560 ร้อยละ 50.07
- สับปะรดบริโภคกิโลกรัมละ 3.14 บาท ลดลงจาก 12.28 บาท ในช่วงเดียวกันของปี 2560 ร้อยละ 35.26
- เนื่องจากผลผลิตออกกระจุกตัวในช่วง พ.ค. – มิ.ย. และตลาดส่งออกชะลอการสั่งซื้อ ทําให้โรงงานแปรรูปต้องลดกําลังการผลิตเพื่อให้สอดคล้องกับความต้องการของตลาด ส่งผลให้มีสับปะรดส่วนเกินความต้องการของโรงงานแปรรูป
- ราคาสับปะรดหน้าโรงงาน (ม.ค. – พ.ค. 61) ภาคตะวันตก (จ.ประจวบฯ) กิโลกรัมละ 3.63 - 3.85 บาท ภาคตะวันออก (จ.ระยอง ชลบุรี) กิโลกรัมละ 3.49 – 3.66 บาท
- ทั้งนี้ ครึ่งปีหลัง 2561 สถานการณ์ราคาจะกระเตื้องขึ้นเนื่องจากผลผลิตออกสู่ตลาดไปแล้วกว่าร้อยละ 60
- สําหรับมาตรการดําเนินการช่วยเหลือ มติคณะกรรมการนโยบายและพัฒนาสับปะรดแห่งชาติ ครั้งที่ 1/2561 วันที่ 10 เม.ย. 2561 ได้เห็นชอบ
1) มาตรการนําสับปะรดส่วนเกินออกนอกระบบ โดยกระจายผลผลิตออกนอกแหล่งผลิต (โดย พาณิชย์จังหวัด+ผู้ว่าราชการจังหวัด และหน่วยงานที่เกี่ยวข้อง)
2) มาตรการผลักดันการส่งออกและขยายตลาดต่างประเทศ โดยกรมส่งเสริมการค้าระหว่างประเทศ ทํา (MOU) รูปแบบรัฐต่อรัฐ (G to G) ในรัสเซีย อิหร่าน และเชื่อมโยงการค้า ขยายตลาดใหม่ USA EU และอาเซียน
3) มาตรการรณรงค์การบริโภคสับปะรดผลสดเพิ่มขึ้น (กรมการค้าภายในส่งเสริมการบริโภคสับปะรดสดในประเทศ)
นอกจากนี้ มีมาตรการสนับสนุนมติคณะกรรมการนโยบายและพัฒนาสับปะรดแห่งชาติ ของ กษ. โดย อตก. จัดงานส่งเสริมการบริโภคสับปะรด ช่วง พ.ค. – มิ.ย. (วันที่ 1-10 พ.ค. จําหน่ายได้ 9.6 ตัน) สนับสนุนการการกระจายผลผลิตผ่านเครือข่ายสหกรณ์ (ณ วันที่ 12 มิ.ย.61 ลําปาง 163 ตัน ระยอง 109 ตัน) โดยแต่ละจังหวัดได้ร่วมกับหน่วยงานที่เกี่ยวข้อง จัดงานส่งเสริมการบริโภคสับปะรดผลสดในจังหวัด รณรงค์การบริโภคสับปะรด ทั่วประเทศ และขอความร่วมมือหน่วยงานต่างๆ เช่น สถานประกอบการท่องเที่ยว โรงแรม สถานศึกษา สถานพยาบาล เรือนจํา นําผลผลิตสับปะรดมาใช้ในการประกอบการทําอาหาร อีกทั้งกรมปศุสัตว์ ยังได้พิจารณานําสับปะรดไปผลิตเป็นอาหารสัตว์เพิ่มเติม ทําอาหารหมักเลี้ยงโคเนื้อและโคนม การทํา Feed Center ที่ใช้สับปะรดผลสดเป็นวัตถุดิบด้วย
--------------------------